《峡山飞来寺》
明代·邝梦琰

昔年曾上碧峰头，今日还登江上楼。天与斯文聊寄迹，我来山鬼莫深愁。

乾坤万古山河在，世态无穷江水流。不但倚阑空怅望，举头犹有庙廊忧。

作者简介：邝梦琰，一作梦炎，字均房，号养吾。顺德人，南海籍。明世宗嘉靖七年（一五二八）举人。二十九年授定海学谕，官至杭州通判。卒年八十六。有《养吾吟稿》。清道光《广东通志》卷二七九有传。